Burjassot compta ja amb el seu Pla Acústic Municipal
2025-07-24

Adoptar les mesures necessàries per aconseguir minimitzar l’impacte acústic generat per les diverses activitats que es desenvolupen en el municipi, millorant amb açò la qualitat de vida dels veïns de Burjassot. Aquest és l’objectiu principal del Pla Acústic Municipal (PAM), del qual ja disposa Burjassot, i en el qual s’han desenvolupat les característiques acústiques del municipi per a, a través d’un programa d’actuació, poder prendre les citades mesures en pro dels ciutadans.

L’elaboració del PAM s’ha dut a terme en dues fases. En la primera, s’ha elaborat el mapa acústic del municipi i, per a dur-ho a terme, s’ha realitzat una extensa campanya de mesuraments de soroll, així com càlculs per models matemàtics recomanats per la normativa vigent. Com a resultat d’aquesta primera fase, els tècnics han obtingut el mapa acústic del municipi, s’han identificat les fonts de soroll més importants del mateix i s’han descrit les zones on se superen els objectius de qualitat acústica descrits en la Llei 7/2002, de la Generalitat Valenciana, i el seu grau de superació.

Una vegada identificades les zones més conflictives i les fonts de soroll que el generen, s’ha elaborat la segona fase del PAM, l’anomenat programa d’actuació que té com a objectiu adoptar les mesures que permeten la progressiva reducció dels nivells sonors per situar-los per davall dels previstos en la citada llei, “per a tal fi s’han plantejat una sèrie de mesures a curt, mitjà i llarg termini i un pla de seguiment per avaluar l’efectivitat de les mesures correctores executades”, tal com han assenyalat els responsables de l’elaboració del PAM.

A causa que el focus de soroll predominant en el municipi de Burjassot és el trànsit rodat que circula pels seus vials i infraestructures primàries, durant l’elaboració del programa d’actuació s’ha comptat amb la col·laboració de l’equip redactor del Pla General per a, a través del pla de mobilitat, adoptar mesures per minimitzar l’impacte acústic generat pel trànsit rodat que circula pels carrers de Burjassot.

Per a l’alcalde de Burjassot, Rafa García, l’aprovació d’aquest document “és un pas més en l’evolució positiva del nostre municipi, ja que permet identificar problemes sonors i donar-li una solució adequada. És un document de vital importància, que al costat del nou PGOU faran de Burjassot una ciutat més sostenible i en la qual la qualitat de vida es veurà millorada de forma contundent”.

El PAM, aprovat en el passat ple extraordinari, és una eina, que posa a la disposició dels municipis la Llei 7/2002, de la Generalitat Valenciana, i que ha sigut elaborat tenint en compte l’establert en l’annex III del Decret 104/2006, de 14 de juliol, de Planificació i Gestió en matèria de contaminació acústica de la Generalitat.